Grahamstad se naam verander ondanks beswareNathi Mthethwa. Foto: Facebook Nathi Mthethwa, minister van kuns en kultuur, het aangekondig dat die naamsverandering van Grahamstad in die Oos-Kaap sal voortgaan ondanks die besware wat teen dié verandering ontvang is. Mthethwa het in ŉ verklaring gesê dat hy finaal besluit het om Grahamstad se naam na Makhanda te verander. Die minister het einde Junie die nuwe naam in die Staatskoerant gepubliseer waarna hy 332 briewe ontvang het van persone wat teen die naamsverandering gekant is. Mthethwa het destyds gesê meeste van die besware was oor ŉ “gebrek aan konsultasie”, “koste-implikasies” en “historiese sentimente”. Die minister het die besware na die Suid-Afrikaanse Geografiese Naamraad (SAGNC) verwys. Volgens Mthethwa het hy egter ŉ finale besluit geneem om die naam na Makhanda te verander nadat hy die besware in ag geneem, advies van die SAGNC gekry en daaroor besin het. “Daar is ag gegee aan die historiese sentimente en argumente rondom erfeniswaardes. Hoewel dit inderdaad die departement se mandaat is om ons erfenis te bevorder en te bewaar, kan ons nie toelaat dat hierdie sentimente die regering se transformasie-agenda oor die land se erfenislandskap ondermyn nie. “Standaardisering van geografiese name vorm deel van ŉ breër regeringstransformasieprogram om aandag te gee aan die wanbalanse van die verlede. Dit vorm deel van die simboliese herstelwerk soos deur die Waarheids-en-versoeningskommissie aanbeveel,” het Mthethwa gesê. Grahamstad is vernoem na lt.kol. John Graham wat volgens Mthethwa ŉ naam is wat “ondenkbare pyn oproep”. Makhanda was ŉ Xhosa-kryger, filosoof en profeet. Hy het ook as Nxele bekendgestaan. Volgens Mthethwa was Nxele op Robbeneiland in die tronk en het op 25 Desember 1820 verdrink toe hy probeer ontsnap het. “Die naamsverandering van Grahamstad na Makhanda sal verseker dat die herinnering aan Nxele verewig word, en regtens so,” het Mthethwa gesê.